**Еңсеп:** Иә, сәт. Жаратушым күш-қуат бере көр. Бұл Үстірттегі ең терең әрі суы ең мол шыңырау болады. Және де «Еңсеп қазған» атанады.

Өткен жазда қырқым өте Байсал бай құдық қазып бер деп қолқа салған-ды. Шыңырауды дәл осы арадан, ала қырдың үстінде оқшау қылауытқан тастақ жүлгенің терістігінен қазатын болдым. Бір-екі ақсақал тастақ жыраның құбыла бет құйрығын қалай көріп еді, оған өзім ыңғай бергенім жоқ. Сонша қыңыр тартуымда бір мән бар, әрине. Бірақ оны әзір жан баласына тісімнен шығармақшы емеспін. Шет жағасын ертең Байсал байға шыңырау біткен той үстінде айтамын.

Біздің Қараш әулетіне Құдық қазу кәсібі Тәңірдің өзі бөліп берген еншісі ме деп ойлаймын. Үстірттегі қаңсыған елдің қанын кептірмей отыр. Бәрі менің аталарым, ағайындарым қазған құдықтан сусынын қандырып отыр. Тек әкем ғана бұл кәсіпке жоламай-ақ қойды.

**Бала Еңсеп**:«Қырсық Құлжан» атанған әкемнің ел көзіне неге сонша сүйелдей қадалатынына еш түсінбеймін. Әкемнің өзінен сұрауға батылым бармайды. Мойны ішіне кірген ала көз әкем лып-лып жанған сексеуілдің шоғына темір ұстап, бір қолымен көрікті басып, күні бойы ұсталық құрады. Үй ішінде ешкімге жақ ашпайды. Анамызға айтатыны да: «Шайың қайнады ма?», «Ананы алып берші!» сияқты келте сауалдар мен келте бұйрықтар. әкемнің біреумен кер-мәр сөйлесіп жатқанын әлі көрген емеспін, бірақ пәленшекеңді, түгеншекең сөзден жығып кетіпті дегенді талай естігенмін. «Қырсық Құлжан» аталуы да сол жөн сөйлемей, қасақана бұра тартып отыратын қырыс мінезінен болса керек. Қалған Қараштың бәрі құдық қазып жүргенде жаңғыз өзі темір соғып ұста боп кетуі де сол қырсықтығы шығар.

**Анасы.** Бірақ қазір әкең сол ұсталыққа да жарамай қалған жоқ па? Біраздан бері төсек тартып бүк түсіп жатыр.  Ем-дом жасамақшы болып келген бақсы-балгерді: «Жәрмеңкеге барып, сатып алған жаным жоқ, мырзасып берген құдай сараңдығы ұстаса қайтып-ақ алсын» деп қасарысып, маңына жуытпайды.  
  
**Әкесі:** - Ал, балаларым, кетіп барам. Артында дәулет қалдырмады деп, әкелеріңе өкпелемессіңдер. Қара жер орнында тұрса, тышқан мен Қараш аштан өлмес, тіпті болмаса жер шұқырсыңдар.  
  
**Еңсеп:** Дүниеде құдықшы дейтін кәсіп барын мен сонда білдім. Әкемді жер қойнына тапсырып келгеннен соң ауыл ақсақалдарының бір ауыздан айтқан ақылы: Сен де әкеңшілеп, ата-баба ырзығын аяққа баспа. Қаршадай бауырларың мен анаң қалды. Дәржан ағаң үйлеріңді көшіріп әкетпек. Соған еріп, жолын ұста, -деп ақыл айтып, қолдарын жайып, бата қылды.  
Ойсыз адам бола ма. Ал 200 қадам жер астында жүрсең ой салмағы үстіңнен басып қалады екен.

**Анасы:** Ханым, иесі өлген жетім үйді жылы шыраймен қарсы алдың. Қой сойып, қол қусырып қонақ еттің; бетін сүйектеп, сыңғырама құлып салған әшекейлі сандықтан мата алып көйлек тіктің, басыма жарқыратып жаулық тартты. Құлжанның үйі көшіп келген соң, неше күннне бері қолыңнан оймақ түскен жоқ. Үсті-басы ебіл-себіл балаларымның иіні жаңарды.

**Ханым:** О не дегенің абысын-ау. Етегім қанамаған кісімін. Қасыма қайнағамның үйі қонып, есігінен бала-шаға кіріп-шығып жатқан соң тіпті өзімнің де көңілім көтеріліп, еңсем тіктеп қалды. Кішкене Теңселге сүт пісірсем қаймақ жалатып, нан илесем шетінен тоқаш ұстатып, әбден асты-үстіне түсіп жүргенім де сол емес пе?!.

**Анасы:** Алғысым шексіз Ханым. Құлжанның өмір бойы бозармай кеткен қара құрым үзігі өлген соң ағарды ғой.  
  
 **Ханым:** Жасыңды тыйшы Пайғұс. Болды енді. шүкір, Дәржанның табысы бәрімізді асырауға әбден жетеді. Қора-қора қойы, үйір-үйір жылқысы болмаса да ешкімнен кем өмір сүріп жатырмыз деп айта алмаймын. Отағасы нағыз мәрт жан. қонағы келсе пышағы әзір, көңілдесі келсе аты әзір. Дәржанға біткен жылқының ішінен маңдайында бармақтай ақ жұлдыз меңі бар құндыз торы дөненді Еңсепке мінгіздім...

**Еңсеп:** қайран ағам мен асыл жеңгем... Дәржан ағам үйіне көшіп барған соң 2 жыл балалық дәурен құрдым. Қапелімде, «кел, көр, үйреніп ал» деп құдыққа сүйреген жоқ. Еліне төркіндеп барғанда да жеңгем бірге ерте жүріп еді-ау. Арын ауылы өңшең сен тұр мен атайын деген өнерлі де бай ауыл еді. Тез сіңісіп Жігіттік құрып едім. Жастық дәуренім алыс жолда ай батқанша жүріп-жүріп кеп, тек таң алдында ғана бел шешпей сұлай кетіп, көз шырымын алған суыт жүргіншінің таң ұйқысындай тым тәтті, тым қысқа болды.

**Анасы:** Балам, дырду-думанның соңында қанша жыл жүрем десең де «қой, бала, жетер енді дейтін Дәржанның түрі көрінбейді. Қайта шыжбалақтап, өз-өзімнен қысылып жүрмін. сенің бос селтең жүрісті қойып, ағасына қолғабыс жасайтын уақытың әлдеқашан жетті.

**Баласы:** көмейіңді түсіндім анашым. Өзімнің де шыннан да шаруаға қырсызданып бара жатқанымды байқадым. Жұлдыз меңді торы атты жылқыға қосамын. енді ағамның ауыл арасына мінетін буырыл тұғырын ерттеймін. Төкен байға құдық қазып жатқан ағамның бір жағына шығайын.

**Еңсеп:** Алғаш рет індігештің түбіне түсіп, топырақ аршығанда, мамықтай майса алақаным күлбіреп ісіп, тыз-тыз ашытып, күрек ұстатпай біраз жанды қинаған. Бірақ Дәржандай жақсы ағама жаман шәкірт бола қойған жоқпын. Қасында біраз жүріп құдықшылық кәсіптің қыр-сырына қанықтым. Ысылдым, пістім. Енді Үстірттегі ең даңқты құдықшыға айналдым. Ааа айтпақшы Қалпақтың жайы тағы бар екен ғой...

**Сағынай бай:** Уа Қалпақ аман ба? Мен Сағынаймын. Жаңа қонысыңның қыр-сырын сұрастырған болсаң менің атымды естігенің анық. Мен Үстірттегі басты адамдардың бірімін. Сені ер шабады, жона тігеді деуші еді енді құдық қазады деген дақпырт тарап тұр. Соның шын өтірігін білуге арнайы келдім. Егер шын болса маған бұрын соңды Үстіртте болмаған терең шыңырау қазып бер. Ақысы түйе бастатқан 150 тұяқ.

Қалпақ: Ләппай, байеке. Естіген өтірік, көрген шын. Шындығыма шыңырау біткен күні куә боларсыз.

Иә, естідім, қанықпын атыңа Сағынай бай. Сақалын қазанға малып, асты өзі санап салатын Сағынай сараң Еңсепке тісін қатты басса керек. Еңсепке төлегеннен екі есе артық беремін деп тұр.

**Еңсеп:** Қалпақ айтқанын бұлжытпай орындады. Тереңдігі 150 қадам болатын шыңырау қазды. Өзім де барып көрдім. Енді есемді қайтаратын күн туды. Бұл шыңырау Үстірттегі ең терең әрі ең суы мол шыңырау болады. Көр де тұрыңдар Сағынай бай менен аяған малы үшін әлі бармағын талай шайнайды. Ал Байсал бай ше? Оның есебі түгел болады.

Өй, бұл не суыл? Шөл далада, қапелімде сай-салада ұшырасып қалатын азын-аулақ жиде ағаштың түбінде жатсаң тап осындай суыл еститінсің. Әлде осы арада жер үстіндегі кеуектермен жалғасатын жарық бар ма екен?.

Суылдың ар жағында бірдеңе сылдырайтын сияқты.

Мынау судың сылдыры. Еңсеп құлағын тосқан сайын күшейіп барады. Мынау кәдімгі күркіреп ағып жатқан сарқырама ағын ғой.

**Әкесі**: Еңсеп, балам.

**Еңсеп:** әке?! Әке тыңдашы бұл... бұл суылдап тұрған дыбысты естідің бе?! Әке енді шамалы қазсам бұл шыңырау мөп-мөлдір судың көзіне айналмақ. Суы ащы бола ма, тұщы бола ма? Қалай ойлайсың? Дымқыл топырақты жалай-жалай тілім дәм сезуден қалды.

**Әкесі:** Балам, сен Үстірттегі ең терең шыңырауды қаздың. Оған ел де жер де куә. Сені сағындым, бала кезіңде көрігін үрлеп темірін соққаннан басқаны білмейтін әкеден өзге қандай естелігің бар мен жайлы?! Енді біз бітпейтін күйбең тіршілікті күйттемейтін әлемнің тұрғынымыз. Жүр балам, соңымнан ер.

**Еңсеп:** Жарайды әке. Тек құдық қазатын саймандарымды ала жүрейін...

Үстірттің үстіндегі ең терең, ең өрісі мол шыңырау осы болмақ. Шығыр тартқанда қара атан қазірдің өзінде екі жүз қадамнан асып қайтып жүр. Кешеден бері құдықтан шыққан топырақтың қиыршығы азайып, жентек-жентек саз ұшыраса бастады. Суының тұщы болуы да ғажап емес. Енді Еңсеп сол туырлық сазды түгел ойып біткенде, ар жағынан балдай тәтті тұщы су тесіп шықса, Байсал бай ханға сәлем берер ме. Аман болса, бүкіл ала қырдың үстіндегі жалпақ ел бұл шыңырауға көзін сүзіп өтеді. Байсал бай дәулетін осы жолы төкпегенде қайда төгеді. Айдыны асқан жерде аямай сілтеп қалатын шығар!